Dolnoserbski.de co dłujkodobnje tak wjele ako móžno informacijow wó dolnoserbšćinje k dispoziciji stajiś. K tomu słužy teke Słownik rěcnych wobrotow a pśisłow (SRWP), w kótaremž su zezběrane w šyrokem zmysle idiomatiske wuraze, kótarež se namakaju w NDW. Rowno až njejadna se hyšći wó wědomnostny frazeologiski słownik, zmóžnijo jadnotne wobźěłanje datow słownikow z wšakich casow (Zwahr 1847, Muka 1911–1928, Šwjela 1961, Starosta 1999) spěšny pśistup k wósebnemu rěcnemu bogatstwu: Wšojadno, lěc cośo wěźeś, cogodla »někomu Serb na gubu bijo«, »flejšaŕ lindobarjoju pśez wokno glěda« abo »někomu rak do woblica skócyjo« – SRWP póbitujo malsny pśistup k datam.
Jadnotliwe słownikowe artikle njejsu w jadnakej měrje wobźěłane. Dogromady jo se z NDWja ekstrahěrowało něźi 8.500 frazeologiskich jadnotkow w šyrokem zmysle. Pó wótpóranju wóspjetowanych wustupowanjow w słownikach jo zwóstało něźi 6.500 jadnotkow (inkl. wariantow). Jim napśeśiwo stoj, mimo pósłownych pśełožkow, něźi 2.400 nimskich móžnych (pśibližnych) wótpowědnikow a 2.100 wopisanjow wóznama. Dajo toś artikle z połnym wopisanim a take, w kótarychž jawi se mimo zakładneje formy jano pokazka na žrědło. A eksistěruju mjazykšace. W slědujucem pśedstajiju se jadnotliwe źěle połnego wopisanja.
szl_Latn szl_Latn